屈原嘏辭
作者：劉敞
朝代：宋

paragraphs: 維時仲夏，吉日維午。
神歆既祠，錫辭以嘏。
曰：朕之初生，皇揆予度。
嘉朕以名，終身是守。
抑豈不淑，不幸逢遇。
離愍被憂，天不可訴。
宗國爲墟，寧敢自賊。
惟朕忍生，豈不永年。
悁悁荆人，是拯是憐。
赴水蹈波，歳不廢旃。
既招朕魂，巫祝昔先。
豈朕是私，将德是傳。
淪胥及溺，初亦不悛。
其後風靡，民益輕死。
匪朕之心，是豈爲義。
婦弔其夫，母傷其子。
人訊其端，指予以詈。
予亦念之，其本有自。
昔朕婞直，不爲衆下。
世予尚之，謂予好怒。
昔朕不容，自投于江。
世予尚之，謂予棄躬。
既習而鬥，既遠益謬。
被朕僞名，汙朕以咎。
朕生不時，亂世是遘。
民之秉彝，嘉是直道。
從仁于井，朕亦不取。
汝禁其俗，幸懷朕忠。
好競以誣，一何不聰。
我實鬼神，民焉是主。
其祀其禱，予之所厚。
予懼天明，焉事戲豫。
予憫横流，焉事競渡。
予懷堯舜，焉事狎侮。
汝惟賢人，曾不予怒。
徇俗雷同，譏予以好。
履常徇直，切諫盡節。
人神所扶，未必皆福。
去邪即正，何以有罸。
曾非予懷，可禁其僞。
毋使佞臣，指予爲戒。
錫爾多福，畀爾龐眉。
使爾忠言，于君畢宜。